นายกรัฐมนตรี พอใจผลการหารือที่ประชุมผู้นำเขตเศรษฐกิจเอเปค ที่ครอบคลุมเศรษฐกิจดิจิทัลและความเชื่อมโยงทุกมิติ
นายกรัฐมนตรี พอใจผลการหารือที่ประชุมผู้นำเขตเศรษฐกิจเอเปค ที่ครอบคลุมเศรษฐกิจดิจิทัลและความเชื่อมโยงทุกมิติ

การประชุมผู้นำเขตเศรษฐกิจเอเปค ครั้งที่ 26 ที่กรุงพอร์ตเมอร์สบี้ รัฐเอกราชปาปัวนิวกินีได้เสร็จสิ้นลงแล้ว โดยพลเอก ประยุทธ์ จันทร์โอชา นายกรัฐมนตรี พอใจผลการประชุมและหารือครั้งนี้ ที่เน้นการปฏิรูปโครงสร้างเพื่อส่งเสริมเศรษฐกิจดิจิทัล การเชื่อมโยงเทคโนโลยีและนวัตกรรม ส่วนการหารือกับสภาที่ปรึกษาทางธุรกิจเอเปค นายกรัฐมนตรีได้ร่วมแลกเปลี่ยนความคิดเห็นและแนวทางเกี่ยวกับโครงสร้างพื้นฐานด้านดิจิทัลและสารสนเทศที่ครอบคลุมทั่วถึง โดยรัฐบาลไทยได้พัฒนาและปรับปรุงโครงสร้างพื้นฐานดิจิทัล เพื่อรองรับนโยบายประเทศไทย 4.0 เช่น การติดตั้งอินเทอร์เน็ตความเร็วสูงให้ครอบคลุมทั่วประเทศ  การพัฒนาโครงสร้างพื้นฐานด้านดิจิทัลเพื่อรองรับ EEC และรับมือกับความท้าทายที่ตามมา โดยเฉพาะความปลอดภัยทางไซเบอร์ ความร่วมมือด้านการศึกษา การฝึกทักษะและการวิจัย โดยไทยเชื่อมั่นว่า เอเปคเป็นกรอบความร่วมมือทางเศรษฐกิจที่มีประโยชน์และมีศักยภาพเป็นกลไกขับเคลื่อนเศรษฐกิจโลก

อีกหนึ่งประเด็น ที่ที่ประชุมเอเปคผู้นำเขตเศรษฐกิจเอเปคกับผู้นำกลุ่มประเทศหมู่เกาะแปซิฟิก ให้ความสำคัญกับความท้าทายของการเปลี่ยนแปลงสภาพภูมิอากาศของประชาคมโลก ที่อุณหภูมิจะสูงขึ้นและส่งผลกระทบเรื่องปัญหาน้ำท่วม ทั้งนี้เห็นว่าทุกฝ่ายต้องช่วยกันลดปัญหาโลกร้อนและลดขยะในทะเล 

ภายหลังเสร็จสิ้นการประชุม จะมีเอกสารสำคัญ 2 ฉบับ คือ ปฏิญญาว่าด้วยผู้นำเขตเศรษฐกิจเอเปค ที่เน้นย้ำการเปิดรับดิจิทัลเพื่อความเชื่อมโยงในภูมิภาคต่างๆ และผลลัพธ์การประชุม ร่างถ้อยแถลงร่วมรัฐมนตรีเอเปค ครั้งที่ 26 เพื่อสนับสนุนข้อริเริ่มความสำคัญในการเสริมสร้างการเจริญเติบโตและเข้มแข็ง รวมถึงการปฏิรูปในเชิงโครงสร้าง อย่างไรก็ตาม ไทยจะเป็นเจ้าภาพจัดการประชุมเอเปคอีกครั้งหนึ่งในปี 2565 ต่อจากชิลี มาเลเซีย และนิวซีแลนด์